**Likumprojekta “Grozījums Administratīvās atbildības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījums Administratīvās atbildības likumā” (turpmāk – projekts) ir izstrādāts ar mērķi noteikt Administratīvās atbildības likuma spēkā stāšanos 2020. gada 1. jūlijā. Projekta spēkā stāšanās paredzēta nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Sadarbības padomes sēdes 2019. gada 25. novembra lēmums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2013. gada 4. februārī Ministru kabinetā tika apstiprināta Administratīvo sodu sistēmas attīstības koncepcija, kas paredzēja ieviest nozaru kodifikāciju, proti, administratīvie pārkāpumi un sodi par tiem tiks paredzēti nozaru likumos, savukārt administratīvās atbildības vispārīgie noteikumi un procesuālā kārtība administratīvo pārkāpumu izskatīšanā tiks paredzēta atsevišķā likumā – Administratīvās atbildības likumā.  Tieslietu ministrijas izstrādātais likumprojekts “Administratīvo pārkāpumu procesa likums” tika iesniegts Saeimā 2014. gada 12. novembrī. Saeimā tas tika pieņemts 2018. gada 25. oktobrī (ar nosaukumu “Administratīvās atbildības likums”) un tika paredzēts, ka tas stāsies spēkā 2020. gada 1. janvārī. Tādējādi visai jaunajai administratīvo pārkāpumu sistēmai, tostarp, nozaru administratīvo pārkāpumu kodifikācijas likumprojektiem būtu jāstājas spēkā 2020. gada 1. janvārī.  Pēc Iekšlietu ministrijas iniciatīvas vairākās diskusijās ir apspriests Administratīvās atbildības likuma un līdz ar to arī visas administratīvo pārkāpumu reformas spēkā stāšanās termiņš. Iekšlietu ministrija vairākkārt ir norādījusi, ka Administratīvās atbildības likuma spēkā stāšanos ir nepieciešams pārcelt, jo informācijas sistēmas nav sagatavotas pienācīgā līmenī, kā arī iestādes nav gatavas strādāt pēc jaunā regulējuma.  Iekšlietu ministrijas ieskatā, administratīvo pārkāpumu reformas noslēgšanas termiņš ir jāpagarina, lai pabeigtu darbu pie informācijas sistēmām, kas attiecas uz administratīvajiem pārkāpumiem:  - ņemot vērā to, ka vienlaikus ar Administratīvās atbildības likuma spēkā stāšanos spēku zaudēs Latvijas Administratīvo pārkāpumu kodekss, ir nepieciešams pārstrādāt Sodu reģistra programmatūras funkcionalitāti. Proti, patlaban Sodu reģistra programmatūra nodrošina vienotu uzskaiti par visiem personu izdarītajiem administratīvajiem pārkāpumiem, kuru sastāvi ir nodefinēti tikai vienā ārējā normatīvajā aktā – Latvijas Administratīvo pārkāpumu kodeksā. Vienlaikus Sodu reģistra programmatūra nodrošina arī par konkrētajiem administratīvajiem pārkāpumiem personai noteikto sodu izpildes un tiesību ierobežojumu ievērošanas kontroli. Lēnā kodifikācijas likumprojektu virzības gaita kavē jaunās Sodu reģistra programmatūras izstrādes procesu. Proti, pēc kodifikācijas procesa pabeigšanas Sodu reģistram būtu jāspēj identificēt visos nozaru likumos noteiktos administratīvo pārkāpumu sastāvus. Pretējā gadījumā Sodu reģistra funkcionalitāte nenodrošinās šim reģistram izvirzītā mērķa īstenošanu, un tas savukārt ietekmēs citu valsts informācijas sistēmu funkcionalitāti. Šeit kā piemēru var minēt, ka no Sodu reģistrā fiksēto datu kopuma par personu izdarītajiem administratīvajiem pārkāpumiem Ceļu satiksmē ir atkarīga arī Ceļu satiksmes likumā definētās soda punktu sistēmas funkcionalitāte. Tāpat no Sodu reģistra funkcionalitātes ir atkarīgi arī datu apmaiņas tehniskie risinājumi ar vairākām valsts informācijas sistēmām, kas nodrošina dažādu personām (gan juridiskām, gan fiziskām) noteikto aizliegumu vai ierobežojumu ievērošanu. Piemēram, ja Sodu reģistrs nespēs tiešsaistes režīmā nodrošināt attiecīgas informācijas nodošanu Elektronisko iepirkumu sistēmai, no valsts iepirkumu realizēšanas netiks izslēgti pretendenti, kuri atbilstoši ārējos normatīvajos aktos noteiktajām prasībām no iepirkumu realizēšanas faktiski būtu izslēdzami. Savukārt, ja Sodu reģistrs nespēs tiešsaistes režīmā nodrošināt informācijas par personu sodāmību nodošanu Valsts izglītības informācijas sistēmai, par pedagogiem varēs kļūt arī personas, kurām to aizliedz attiecīgs speciālais likums;  - Administratīvās atbildības likuma darbības nodrošināšanai Iekšlietu ministrijas Informācijas centrs uzsāka darbu pie jaunas Administratīvo pārkāpumu procesa atbalsta sistēmas izveides. Patlaban minētās sistēmas izstrāde ir iegājusi noslēguma fāzē, tomēr šis darbs dažādu apstākļu dēļ vēl pilnībā nav noslēdzies. Tieši pirms Administratīvās atbildības likuma pieņemšanas Saeimā 3. lasījumā, proti, 2018. gadā, notika visintensīvākais darbs Saeimas Juridiskās komisijas Krimināltiesību politikas apakškomisijā pie šī likumprojekta pilnveides, kā rezultātā tajā (salīdzinājumā ar 2016. gada 6. oktobrī Saeimas 2. lasījumā pieņemto redakciju) tika veiktas daudzas būtiskas procesuālā regulējuma izmaiņas. Minētais apstāklis aizkavēja iespējas Iekšlietu ministrijas Informācijas centram uzsākt darbu pie Administratīvo pārkāpumu procesa atbalsta sistēmas izstrādes projekta īstenošanas, kā arī ietekmēja sekmīgu un savlaicīgu šī projekta pabeigšanu. Līdz ar to Iekšlietu ministrijas Informācijas centram objektīvi nav bijusi iespēja arī pārbaudīt Administratīvo pārkāpumu procesa atbalsta sistēmas darbību testa vidē un uzsākt kompetento iestāžu personāla apmācības procesu darbam ar šo sistēmu. Savukārt uzsākt Administratīvās atbildības likumā ietvertā procesuālā regulējuma piemērošanu praksē, turpinot administratīvo pārkāpumu lietvedības kārtošanu papīra formātā, Iekšlietu ministrijas ieskatā, nebūtu racionāli atbalstāms risinājums.  Lai pabeigtu darbu pie informācijas sistēmu ieviešanas un pielāgošanas un tehniski nodrošinātu Administratīvās atbildības likuma ieviešanu, Tieslietu ministrijas ieskatā, ir pieļaujams pagarināt Administratīvās atbildības likuma spēkā stāšanos.  Ar Administratīvās atbildības likuma spēkā stāšanās termiņa pagarināšanu tiktu risināts nozaru administratīvo pārkāpumu kodifikācijas likumprojektu virzīšanas jautājums, kas šobrīd ir iekavējies. Proti, attiecībā uz nozaru administratīvo pārkāpumu kodifikācijas likumprojektiem Ministru kabinets ar 2014. gada 22. aprīļa protokollēmumu (protokols Nr. 24, 26. §) noteica ministriju (institūciju) pienākumu šos projektus izstrādāt līdz 2016. gada 31. decembrim.  Pēc tam Tieslietu ministrija izstrādāja divus informatīvos ziņojumus, proti, informatīvo ziņojumu "Nozaru administratīvo pārkāpumu kodifikācijas ieviešanas sistēmas īstenošana", kas tika pieņemts zināšanai Ministru kabineta 2016. gada 13. decembra sēdē (prot. Nr. 68 67. §), un informatīvo ziņojumu "Nozaru administratīvo pārkāpumu kodifikācijas ieviešanas sistēmas īstenošana", kas tika pieņemts Ministru kabineta 2018. gada 18. decembra sēdē (prot. Nr. 60 98. §).  Gan Ministru kabineta 2016. gada 13. decembra sēdes protokolā Nr. 68 67. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"", gan Ministru kabineta 2018. gada 18. decembra sēdes protokolā Nr. 60 98. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"" ministrijām (institūcijām), kas atbildīgas par attiecīgo likumprojektu sagatavošanu un virzību, tika atkārtoti paredzēti uzdevumi izstrādāt attiecīgos likumprojektus, pirms to izsludināšanas Valsts sekretāru sanāksmē nodot apspriešanai Tieslietu ministrijas izveidotajā Latvijas Administratīvo pārkāpumu kodeksa pastāvīgajā darba grupā, kā arī nodrošināt šo likumprojektu tālāku virzību Ministru kabinetā un Saeimā. Ministru kabineta 2016. gada 13. decembra sēdes protokolā Nr. 68 67. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"" attiecīgo likumprojektu izstrādāšanas termiņš tika noteikts 2017. gada 1. marts. Savukārt Ministru kabineta 2018. gada 18. decembra sēdes protokolā Nr. 60 98. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"" attiecīgo likumprojektu izstrādāšanas termiņš tika noteikts 2019. gada 1. marts.  Papildus iepriekš minētajiem uzdevumiem ministrijām (institūcijām) Tieslietu ministrija ir vairākkārtīgi lūgusi ministrijas izstrādāt likumprojektus, sūtot atgādinājuma vēstules (piemēram, Tieslietu ministrijas 2015. gada 16. marta vēstule Nr. 1-13/2224, Tieslietu ministrijas 2019. gada 5. aprīļa vēstule Nr. 1-13/1240).  Turklāt Tieslietu ministrija informēja valsts sekretārus Valsts sekretāru sanāksmē (piemēram, Valsts sekretāru 2019. gada 6. jūnija sanāksmē (prot. Nr. 22 45. §)) par nepieciešamību pasteidzināt attiecīgo likumprojektu izstrādi, nosakot pēdējo termiņu attiecīgo likumprojektu iesniegšanai Saeimā, proti, 2019. gada 2. septembris.  Neskatoties uz iepriekš minēto, ministriju (institūciju) nesavlaicīgas rīcības dēļ daļa attiecīgo likumprojektu nav iesniegta Saeimā. Proti, kopumā 124 likumos ir paredzēts ietvert administratīvās atbildības regulējumu. Pēc Tieslietu ministrijas apkopotajiem datiem uz šā gada 22. novembri 92 likumprojekti ir iesniegti Saeimā. Tādējādi aptuveni 25 procenti nozaru administratīvo pārkāpumu kodifikācijas likumprojektu vēl nav sasnieguši Saeimu. No Saeimā iesniegtajiem likumprojektiem aptuveni 25 procenti likumprojektu nav izskatīti Saeimā visos trijos lasījumos. Jānorāda, ka Saeimas komisijās darbs pie nozaru administratīvo pārkāpumu kodifikācijas likumprojektiem rit raiti un bez kavēšanās. Tomēr, neraugoties uz to, ir saprotams, ka pilnībā pabeigt administratīvo pārkāpumu reformu līdz šā gada 31. decembrim nebūs iespējams. Tādējādi, cienot likumdevēja darbu, lai likumprojektus varētu izskatīt pienācīgā laikā un kvalitātē, administratīvo pārkāpumu reformas pabeigšanas termiņu un attiecīgi Administratīvās atbildības likuma spēkā stāšanās termiņu būtu nepieciešams pārcelt par pusgadu un paredzēt to 2020. gada 1. jūlijā. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās un juridiskās personas, pret kurām uzsākts administratīvo pārkāpumu process, kā arī citas personas, kurām ir procesuālais statuss administratīvā pārkāpuma lietā.  Iestādes un amatpersonas, kas veic administratīvo pārkāpumu procesu. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs:

tieslietu ministrs Jānis Bordāns

Žvīgure 67036906

Guna.Zvigure@tm.gov.lv